**Sestre Taylor**

Ozana Zagorec

Katja Đurin

*1870. – 2099.*

Bili su to lijepi ljetni dani na farmi obitelji Taylor. Dvije djevojke živjele su tamo sa svojim ocem, majkom i djedom. Djed je za njih bio najbolja osoba na svijetu, a djevojke su ga zvale „superdjed”. On je bio poznati fizičar koji je ostvario velike uspjehe u životu. Odjednom se razbolio pa je posao morao ostaviti sa strane. Spremao je veliko iznenađenje za budućnost fizike, ali bolest je bila jača. U svojoj sobi pokraj kreveta, u donjoj ladici manjeg ormara, čuvao je napisan projekt i skicu izuma budućnosti.

Došao je utorak, ne baš dobar dan za djeda. Bio je nervozan, sve ga je boljelo. Djevojke su ga došle oraspoložiti. Budući da se on više nije osjećao spretno i sposobno da bi dovršio svoj započeti projekt, odlučio je da je ovo pravi trenutak i da je vrijeme da im kaže što je planirao. Bio je uzbuđen i sretan, ali nije znao kako tako veliki rad staviti na teret dvjema djevojkama srednjoškolske dobi. Prva unuka zvala se Emily, a druga Lily. Emily je imala dugu crnu kosu, voljela se lijepo odijevati i uvijek biti u modi. Lily je imala kratku plavu kosu, upečatljive svijetloplave oči i bila je poznata odlikašica. Obje su pohađale matematičku gimnaziju i jako su dobro razumjele u fiziku. Djed im je, sakupivši dovoljno hrabrosti, rekao kako je već jako star i da ima za njih nešto što on ne može dovršiti te polaže sve nade u njihove sposobnosti. Djevojke su bile oduševljene, ponosne i uzbuđene, mislile su da će to biti jednostavan posao. Djed ih je upozorio na neke detalje objasnivši kako je on to zamislio, ali neka one promijene što žele i urede izum, neka slijede moderni stil koji će biti savršen sada, uvijek i zauvijek. Rekao je djevojkama da taj izum ne smije biti veći od kućišta računala. Izum je namijenjen osobama tinejdžerske dobi i starijima. Svaka datoteka sadržavat će svoj sadržaj, kao na današnjim mobitelima. Moći će se izabrati sadržaj poput virtualnog odlaska u svemirska prostranstva i planete, odlazak u određenu budućnost, izračunavanje formula iz fizike, ali i složenijih formula. Najzanimljivija će datoteka biti virtualni odlazak u prošlost izrade izuma, odnosno djedovu prošlost. Za zabavni sadržaj ubacile su igranje računalnih igrica, crtanje i osmišljavanje novih pojmova iz fizike. Sestre Taylor sada su već bile zabrinute oko osmišljavanja cijelog projekta. Istina je da im je u srednjoj školi fizika bila mačji kašalj, ali ovo je bio složeniji i zahtjevniji zadatak. Zamišljeno su sjedile na krevetu s nacrtima u rukama i razmišljale o prvom koraku. Što im je činiti? Razmišljale su svaka za sebe. Napokon je Emily ustala i shvatila da djed vjeruje u njih i da moraju barem pokušati. Glasno je rekla: „Lily, pa mi to možemo!”

Proučavale su nacrte i pitale djeda ima li neke dijelove. Sjetio se da je u kutiju već ranije spremio par elemenata. Djevojke su se bacile na posao. Sve su izvadile i promotrile, imale su dosta dijelova za početak. Sjetile su se kako ih je djed poticao da se probaju same snaći na bilo koji način. Prvo su dozvale tatu jer on inače radi u informatičkom centru za programiranje različitih sustava. Grafičku karticu, zvučnu karticu, memorijsku karticu, kondenzator, procesor… sve je to morao spojiti na matičnu ploču. Dalje su morale same jer se tati žurilo u grad. Nije to bilo tako jednostavno.

Kada se tata vratio kući, iznenadio je svoje kćeri i dao im još dijelova da bi izum što bolje napredovao. Nekoliko se dana uopće nisu mogle baviti izumom jer su pomagale roditeljima na farmi. Sljedećeg su jutra nakon doručka krenule ponovno u akciju, a zajedno s njima ušao je i njihov pas Rich na kojeg uopće nisu obraćale pažnju. Prozor sobe bio je otvoren pa su ga djevojke morale brzo zatvoriti zbog snažnog vjetra koji je počeo puhati. Za to vrijeme njihov je pas ponjušio izum i dijelove koji su bili na stolu. Šapicom je lagano zamahnuo i dva jako bitna dijela poskočila su i pala pod stol. Djevojke nisu ništa primijetile, ali nešto je ipak bilo drugačije. Nastavile su sa sastavljanjem i napokon završile. Emily je ponosno uzela izum u ruke i zajedno s Lily otvorila i pritisnula datoteku virtualnog svemira. Tri… dva… jedan… sve se zatamnjelo, samo im je pokoja kap kiše pala na uzbuđene dlanove. Bile su začuđene, gledale su oko sebe pa jedna u drugu i ništa nisu razumjele. Samo je poneki sluga lijepo odjeven prošao pokraj njih i ušao u dvorac. Lily se sjetila slike iz udžbenika i prepoznala da je ovo dvorac kraljice Viktorije. „Pa mi smo otišle u daleku prošlost!” glasno je uzviknula Lily. Panično su počele trčati oko dvorca, a kiša je sve jače padala. Da ne pokisnu, oprezno su ušle u dvorac i razgledavale. Odjednom su ugledale kraljicu i jako se uspaničile. U tom trenu su začule snažan, ženski glas: „Tko je tamo?” Zavirile su iza ugla i ušle u glavni dio dvorca. Kraljica ih je pozvala na razgovor, željela ih je nešto upitati. Zanimao ju je život Lily i Emily. Lijepo su se provele, ali su morale krenuti nadajući se da će tata naći izum.

Za to vrijeme u njihovoj je kući tata baš ušao u sobu s nekim boljim dijelovima i položio ih na stol. Opazio je da je izum upaljen i na ekranu vidio dvorac kraljice Viktorije. Nije mu trebalo dugo da shvati što se dogodilo, otvorio je potrebnu datoteku, kliknuo i začas su se djevojke pojavile pokraj njega. Tata ih je upozorio da uvijek moraju, prije nego što će kliknuti izabranu datoteku, sve provjeriti. Bile su malo razočarane i ljute na sebe, ali na greškama se uči. Tata im je pomogao da otkriju zašto su otputovale u prošlost. Nije vidio u čemu je problem pa je malo zavirio po sobi i ispod stola uočio dva dijela koja su im nedostajala. Napokon je sve došlo na svoje mjesto. Treba programirati još samo datoteku za igrice. To će sutra jer su sad stvarno umorne, a i znaju tko bi im mogao pomoći. Naravno, tatin kolega s posla. Cijelu su večer razmišljale o svojem izumu, svaka u svojim mislila pa su uskoro i zaspale.

Sutradan je sve bilo kako su planirale. Probudile su se, doručkovale i krenule prema izumu. Tatin prijatelj bio je spreman, a one presretne. Nadale su se da će na kraju sve dobro ispasti i da će tatin prijatelj uspjeti srediti stvar. Bile su nestrpljive, a da im vrijeme brže prođe, razgovarale su o jučerašnjem putovanju u prošlost. Nisu dugo jer je stvar začas bila sređena. „Opa!” Viknule su u isti čas. Uređaj je sada ljepši i u dizajnu, čak je i datoteka za svemirske igrice bila tu. Mogla se promijeniti pozadina, tj. zaslon. Istina, nije ih bilo puno, ali su bili dovoljno dobri za obožavatelje svemira i svemirskih letjelica. Sasvim nova datoteka s puno ljepšim dizajnom za fiziku, formule za energiju i rad pa sve do formula za srednje škole. Bili su tu i poučni i zabavni kvizovi. Sigurno se pitate kako su znali sve te formule. Naravno, nisu mogle znati u potpunosti sve, ali snašle su se. Uz pomoć knjige koju su dobile na poklon, saznale su mnogo toga, ali su ostale ideje izlazile iz glave. Uređaj je bio genijalan, pogotovo za one koji vole putovati, ali i naučiti nešto novo u fizici. Palio se jednostavno pomoću tipke u donjem dijelu, a tako se i gasio. Virtualni svemir bio je tako blizu, svaka njegova čestica bila je nadohvat ruke. Zvjezdana prašina o kojoj smo čitali u bajkama postala je dio stvarnog svijeta, gotovo da smo ju mogli osjetiti vrhovima prstiju. Sve je bilo jako jednostavno, tako da se vrlo brzo može shvatiti gdje se što nalazi.

Vrijeme im je brzo prošlo i shvatile su da moraju krenuti kući. Čim su stigle, otrčale su u sobu. Pozvale su tatu. Nisu htjele dopustiti da propusti ovaj trenutak. Svi su se ponašali dostojanstveno jer je to bio svečani trenutak. Sjetile su se djeda koji je vjerno prepustio ovaj zadatak , bile su mu jako zahvalne jer su se za to vrijeme više družile, više toga naučile pa su čak i otputovale u dvorac. Bilo im je jako zabavno i poučno. Naravno djedu će posebno prezentirati svoj i njegov projekt jer je on to zaslužio, tko zna kamo će otputovati tada, možda u djedovu prošlost za vrijeme smišljanja izuma, a možda u djedovu budućnost…

Stajali su u tišini pokraj stola. Jedna od sestara uzela je uređaj i kliknula prvu datoteku. Svi su zajedno gledali. Uzela je knjigu iz fizike i otvorila stranicu sa zadacima. Upisala je pojam koji je najbitniji u tom zadatku. Uređaj je izbacio podatke, čak i one malo opširnije. Na kraju je zadatak bio uspješno riješen. Sada je druga sestra preuzela. Otvorila je datoteku za zabavu. Baš su se zabavili! Neko je vrijeme to potrajalo, provjerili su još jedan par zadataka, kao i one s formulama. Zatim još malo zabave i mozganja s kvizovima. U njima se moglo natjecati pojedinačno, u paru ili u manjim grupama. Kvizovi su bili poučni, nove zanimljivosti o svemiru i fizici. Ostala je još jedna datoteka. Šećer na kraju. Stajala je sama na sredini zaslona, velikim slovima BUDUĆNOST! Možda daleko, a možda i ne, možda će samo kratko pogledati kako će one izgledati, a možda... Saznat će to vrlo brzo. Bila je tišina. Pogledavali su se s nestrpljenjem. To je to. Zaslon je dotaknut... 3... 2... 1...!